**JI SEROKATIYA MECLÎSA NETEWEYÎ YA MEZIN A TIRKIYEYÊ RE**

Ez dixwazim pirsên min ên li jêr hatînivîsandin ji hêla **Wezîrê Karê Hundirîn Birêz Süleyman SOYLU** ve li gor xala98’mîn a Makezagonê û li gor xala 96’mîn aZagona Navxweyî bi awayekî nivîskî bênbersivandin. **15.05.2020**

**Tuma ÇELİK**

**Mardin Milletvekili**

Perwerdehiya bi zimanê dayikê, bi peymanên wek Peymana Mafê Mirovan a Navnetewî, Peymana Mafê Zarokan, Peymana Medenî û Siyasî a Navnetewî, UNESCO ve hatiye dupatkirin. Lê belê li Tirkiyeyê di dîroka avakirina komarê û heta vir de ji xeynî Tirkî li hember zimanên din helwesteke astengker, tundker û qedexeker hatiye meşandin.

15ê Gulana 1932an de tîpên Kurdî hatin latînîzekirin û lewma îro di dîrokê de wek roja Şoreşa Tîpên Kurdî tê hesibandin û li ser vê yekê jî ji sala 2006an û vir ve wek Cejna Zimanê Kurdî tê qebûlkirin. Lê belê astengî û qedexeyên li ser zimanê Kurdî hîn jî didome. Pêşniyaznameyên bi Kirmanckî, Kurmancî, Erebî û Suryanî ji aliyê TBMMyê ve hatin redkirin. Di heyama OHALê de dibistanên ku perwerdeyê bi kurdî didan hatin girtin, xebatên li ser Kurdî bi KHKyan hatin astengkirin. Gorên ku li ser kela wan bi Kurdî nivîsandî ne, hatin xerakirin û hilweşandin. Tabelayên bi Kurdî hatin daxistin, navên gund, tax û kolanan hatin guherandin. Weşanên bi Kurdî hatin qedexekirin û rojname, qenal û radyo hatin girtin.

**Ji ber vê yekê;**

1. Qeyûman heta niha çend tabelayên şaredariyan ên bi Kurdî daxistine?
2. Heta niha navê çend gund, tax û kolanan ji Kurdî hatin guherandin û navên Tirkî li wan hat dayîn?
3. Çend televîzyon, radyo û rojnameyên bi Kurdî hatin girtin?
4. Çend gorên ku kela wan bi Kurdî hatibû nivîsandin ji aliyê jendermeyan ve hatin xerakirin û hilweşandin?
5. Sedema redkirina pêşniyaznameyên bi Kirmanckî, Kurmancî, Erebî û Suryanî ji aliyê TBMMyê ve çi ye?